b'\n_START_ARTICLE_\nZbrana dela slovenskih pesnikov in pisateljev\n_START_PARAGRAPH_\nZbrana dela slovenskih pesnikov in pisateljev je osrednja znanstvenokriti\xc4\x8dno urejena knji\xc5\xbena zbirka slovenske leposlovne klasike. Poglavitno merilo za uvrstitev v zbirko je kanoniziranost avtorja.\n_START_SECTION_\nUredniki in zalo\xc5\xbebe zbirke\n_START_PARAGRAPH_\nZbirka je za\xc4\x8dela izhajati leta 1946 pod vodstvom Antona Ocvirka, v 60 letih izhajanja je bilo natisnjenih blizu 250 knjig 39 avtorjev in ducat monografij o njih. Pobudnik zbirke je bil Ivan Prijatelj, ki je z izdajama Josipa Jur\xc4\x8di\xc4\x8da in Ivana Tav\xc4\x8darja podal vzorec tak\xc5\xa1nega uredni\xc5\xa1tva. Po Ocvirkovi smrti leta 1980 je urejanje prevzel France Bernik. V poosamosvojitvenem \xc4\x8dasu je zbirka do\xc5\xbeivela drasti\xc4\x8den upad naklade, upadlo je tudi zalo\xc5\xbeni\xc5\xa1ko zanimanje zanjo. Od zalo\xc5\xbebe DZS je pre\xc5\xa1la k zalo\xc5\xbebi Obzorja, po propadu Obzorij leta 2002 pod mariborsko \xc5\xa1tudentsko Zalo\xc5\xbebo Litera in leta 2010 pod In\xc5\xa1titut za slovensko literaturo in literarne vede ZRC SAZU, ko je v za\xc4\x8detku leta 2011 uredni\xc5\xa1tvo prevzel Matija Ogrin._NEWLINE_Po novem bo imel glavni urednik ob sebi uredni\xc5\xa1ki odbor, ki mu bo svetoval, pregledoval posamezne zvezke in imel recenzentsko vlogo. \xc4\x8cedalje te\xc5\xbeje je namre\xc4\x8d upati, da bi en sam \xc4\x8dlovek lahko imel dovolj velik znanstven pregled nad celotno slovensko literaturo. Zbirka je imela te\xc5\xbeave s pridobivanjem urednikov in z visokimi tiskarskimi stro\xc5\xa1ki zaradi obse\xc5\xbenosti opusov.'